**Tema: Wanneer is my geloof op sy beste?**

Februarie is die maand van liefde en daarom gaan ons so bietjie die volgende 3 weke stilstaan by liefde. Dis ook goed dat ons vanaand met liefde begin, want is doop nie ’n wonderlike simbool van liefde nie?!

In die doop word liefde sigbaar:

* Die liefde van ouers vir hulle kind
* Die liefde van ouers vir mekaar
* Die liefde van oupas en oumas en familie en vriende
* En, die belangrikste, die liefde van God vir sý kinders. Want dit is immers wat die doop sê: God het ons lief, maak nie saak wat nie. God het ons so lief dat Hy sy enigste Seun vir ons gegee het; God se liefde was ons skoon van al ons sonde, al ons skuld, net soos die water ons buitekante was.

Maar wat maak ons met hierdie liefde? Wat maak ons met God se liefde? Hoe lyk dit as dit in my leef? Dis waaroor ons die volgende 3 weke bietjie gaan saamdink. Daarvoor gaan ons vir die volgende 3 weke stilstaan by een hoofstuk in die Bybel, dié hoofstuk oor liefde, 1 Korintiërs 13:

NLV: 1Al sou ek enige taal op aarde of selfs in die hemel kon praat, maar ek kom die liefde kort, het ek ’n galmende trom of ’n klinkende simbaal geword. 2En al sou ek die gawe van profesie hê, en sou ek alle geheime kon ontrafel, en al die kennis ter wêreld hê, en al sou ek genoeg geloof hê om berge te verskuif, maar ek kom die liefde kort, sou ek ’n ronde nul wees.

3En al sou ek al my besittings vir die armes gee en selfs my liggaam opoffer sodat ek my daarop kon beroem, maar ek kom die liefde kort, sou dit my niks help nie. 4Die liefde is geduldig en vriendelik, die liefde is nie jaloers nie, die liefde blaas nie sy eie beuel nie, is nie vol van homself nie. 5Dit tree nie onwaardig op nie, stel nie sy eie belange voorop nie, is nie kort van draad nie, hou nie boek van die kwaad wat hom aangedoen word nie.

6Dit treur oor die onreg wat plaasvind, en juig as die waarheid seëvier. 7Die liefde bly stil oor ander se foute, dit bly steeds vertrou, dit hou aan met hoop, dit verduur alles. 8Die liefde sal nooit vergaan nie. Maar profesieë sal tot niet gaan, die spreek in tale sal ophou, en kennis sal verouder raak. 9Ons ken maar net ten dele en ons profeteer maar net ten dele. 10Wanneer die volmaakte egter gekom het, sal al die onvolmaakte uitgedien wees.

11Toe ek nog klein was, het ek gepraat soos ’n kind, gedink soos ’n kind, geredeneer soos ’n kind. Maar noudat ek volwasse is, het ek die dinge van ’n kind ontgroei. 12Nou sien ons dinge nog net vaagweg soos in ’n dowwe spieël, maar eendag sal alles vir ons glashelder wees. Nou verstaan ek net ten dele, maar eendag sal ek ten volle verstaan, net soos God my nou ten volle verstaan. 13Al wat altyd sal bly, is geloof, hoop en liefde – hierdie drie. Maar die grootste hiervan bly steeds die liefde!

Kom ons luister weer na die eerste deel van die hoofstuk:

NLV: 1Al sou ek enige taal op aarde of selfs in die hemel kon praat, maar ek kom die liefde kort, het ek ’n galmende trom of ’n klinkende simbaal geword. 2En al sou ek die gawe van profesie hê, en sou ek alle geheime kon ontrafel, en al die kennis ter wêreld hê, en al sou ek genoeg geloof hê om berge te verskuif, maar ek kom die liefde kort, sou ek ’n ronde nul wees. 3En al sou ek al my besittings vir die armes gee en selfs my liggaam opoffer sodat ek my daarop kon beroem, maar ek kom die liefde kort, sou dit my niks help nie.

Geloof is op sy beste as dit met ‘LIEFDE’ gevul is. Wat is LIEFDE?

**Liefde is om te wil wat vir die ander persoon die beste is.**

Hoe weet ek iemand is ’n goeie Christen? Of hy in tale praat? Of hy goed kan preek? Of hy gereeld kerk toe gaan? Of hy mooi kan bid? Of hy baie vir ander doen? Nee!

**Hy het my LIEF! Hy wil vir my die beste!**

Dink maar aan Jesus.

Hoeveel keer het Hy in tale gepraat?

Hoe gereeld het Hy berge laat skuif?

Hy het niks geld gehad om weg te gee nie. En tog het Hy liefde weggegee, tog wou Hy die beste vir die mense. Wat is die beste vir hulle? Om in ’n verhouding met God te leef! Om God te ken, maar meer nog, om in ’n verhouding met Hom te wees!

Daarom kom Jesus. Daarom gee Hy Homself. Want dit is hoe ons in verhouding met God kom en dit is wat die ewige lewe is –

Johannes 17:3: “En dit is die ewige lewe: dat hulle U ken, die enigste ware God, en Jesus Christus, wat deur U gestuur is.”

Jesus gee vir ons wat die beste is – want Hy is liefde.

En Hy gee dit vir ons om vir ander te gee – Ek seën jou om ’n seën te wees.

Hoe diep leef liefde in my? Hoe duidelik kom liefde uit my lewe uit?

Wat is die een woord wat oor my lewe geskryf staan?

Selfsug? Eie belang? Gejaagdheid? Ongeduld? Onsekerheid?

Liefde?

Kom ons gaan leef LIEFDE! Kom ons maak ons kinders groot om LIEFDE te leef. Dis wat ons met die doop belowe.

Kom ons wees mense wat ‘blessings’ is vir ander mense, omdat ons weet wat liefde is.

Kyk bietjie hier:

***Video: 20 Random Acts of Kindness***

Hoe wonderlik sal dit nie wees as ons elkeen hierdie jaar ons verjaarsdae so vier nie! Hoe wonderlik sal dit nie wees as ons elke jaar ons doopdae so vier nie!

Kom, wees liefde!

Amen.